CELEX: 32012D0161
Language: lt
Date: 1332115200000
Title: 2012/161/ES: 2012 m. kovo 19 d. Komisijos įgyvendinimo sprendimas, kuriuo pagal Tarybos reglamento (EB) Nr. 732/2008 17 straipsnio 2 dalį inicijuojamas tyrimas dėl Jungtinių Tautų bendrosios narkotinių medžiagų konvencijos veiksmingo įgyvendinimo Bolivijoje

20.3.2012   
            
            
               LT
            
            
               Europos Sąjungos oficialusis leidinys
            
            
               L 80/30
            
         KOMISIJOS ĮGYVENDINIMO SPRENDIMAS
   2012 m. kovo 19 d.
   kuriuo pagal Tarybos reglamento (EB) Nr. 732/2008 17 straipsnio 2 dalį inicijuojamas tyrimas dėl Jungtinių Tautų bendrosios narkotinių medžiagų konvencijos veiksmingo įgyvendinimo Bolivijoje
   (2012/161/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. liepos 22 d. Tarybos reglamentą (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d., iš dalies keičiantį reglamentus (EB) Nr. 552/97, (EB) Nr. 1933/2006 ir Komisijos reglamentus (EB) Nr. 1100/2006 ir (EB) Nr. 964/2007 (1), ypač į jo 17 straipsnio 2 dalį,
   pasitarusi su Bendrųjų lengvatų komitetu,
   kadangi:
   
               (1)
            
            
               2011 m. birželio 29 d. Bolivijos Daugiatautės Valstybės (toliau – Bolivija) Vyriausybė Jungtinių Tautų Generaliniam Sekretoriui deponavo JT bendrosios narkotinių medžiagų konvencijos denonsavimo dokumentą. Denonsavimas Bolivijai įsigaliojo 2012 m. sausio 1 d.;
            
         
               (2)
            
            
               po to Bolivija deponavo prisijungimo iš naujo prie JT bendrosios narkotinių medžiagų konvencijos dokumentą su išlyga dėl tradiciškai (kramtyti ir medicininiais tikslais) vartojamų kokamedžių lapų. Šį prašymą šiuo metu nagrinėja valstybės narės;
            
         
               (3)
            
            
               Reglamento (EB) Nr. 732/2008 15 straipsnio 2 dalyje nustatyta, kad gali būti laikinai sustabdytas šio reglamento II skyriaus 2 skirsnyje nurodytos specialios tvaraus vystymosi ir gero valdymo skatinamosios priemonės taikymas, jeigu į nacionalinės teisės aktus nebeįtrauktos III priede nurodytos konvencijos, ratifikuotos vykdant 8 straipsnio 1 ir 2 dalių reikalavimus, arba jeigu tie teisės aktai nėra veiksmingai įgyvendinami. Taikyti šią priemonę Bolivijai numatyta Komisijos sprendimu 2008/938/EB (2);
            
         
               (4)
            
            
               JT bendroji narkotinių medžiagų konvencija įrašyta Reglamento (EB) Nr. 732/2008 III priedo B dalies 24 punkte;
            
         
               (5)
            
            
               Reglamento (EB) Nr. 732/2008 17 straipsnio 1 dalyje nustatyta, kad Komisijai gavus informaciją, kuri gali pateisinti laikiną sustabdymą, ir jeigu, jos manymu, yra pakankamas pagrindas inicijuoti tyrimą, ji praneša apie tai Bendrųjų lengvatų komitetui ir prašo pradėti konsultacijas. Pagal 17 straipsnio 2 dalį po konsultacijų Komisija gali nuspręsti inicijuoti tyrimą;
            
         
               (6)
            
            
               tam, kad būtų nustatyta, ar šios konvencijos denonsavimo padariniai pateisina specialios skatinamosios priemonės taikymo laikiną sustabdymą, būtina juos išnagrinėti. Todėl yra pakankamas pagrindas inicijuoti tyrimą;
            
         
               (7)
            
            
               2012 m. vasario 27 d. įvyko konsultacijos su Bendrųjų lengvatų komitetu,
            
         PRIĖMĖ ŠĮ SPRENDIMĄ:
   1 straipsnis
   Komisija inicijuoja tyrimą, kad nustatytų, ar JT bendrosios narkotinių medžiagų konvencijos denonsavimas pateisina specialios tvaraus vystymosi ir gero valdymo skatinamosios priemonės taikymo Bolivijos kilmės produktams laikiną sustabdymą.
   2 straipsnis
   Šis sprendimas įsigalioja jo priėmimo dieną.
   
      Priimta Briuselyje 2012 m. kovo 19 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 211, 2008 8 6, p. 1.
   
      (2)  OL L 334, 2008 12 12, p. 90.